Касцёл. Помнік архітэктуры – касцёл Маці Божай Шкаплернай пабудовы 1622 года. Тры гады ў касцёле служыў ксёндз Юзафовіч, тады – Суфрановіч, якога арыштавалі НКВДысты і саслалі ў лагеры. Потым – Андрэй Булька, які пасля быў пераведзены ў Камаі і памёр у Польшчы. Потым Юзаф Маліноўскі, які быў замардаваны ў Красным. Наездамі працаваў кс. Адам Вайцяхоўскі. Гэта святары, якіх добра памятаў і якім паслугаваў у святой імшы Дзевялтоўскі. Бярнард Адамавіч з маленства прыходзіў у касцёл паслугаваць кожны дзень. Ксёндз даваў рубель, а падушачкі, самыя папулярныя ў той час цукеркі, якраз і каштавалі адзін рубель за кілю. Але падушачкі – гэта так, каб жыццё крыху саладзейшым здавалася. На самой справе Дзевялтоўскага цягнула ў касцёл магчымасць паслужыць Богу, а праз гэта – і людзям. Пералічыць усё, што зрабіў для касцёла за ўсё сваё свядомае жыццё Бярнард Адамавіч Дзевялтоўскі, цяжка.